b'\n_START_ARTICLE_\nDuck Laken taistelu\n_START_SECTION_\nJoukkojen ensimm\xc3\xa4inen kohtaaminen\n_START_PARAGRAPH_\n25. maaliskuuta joukko m\xc3\xa9tis- ja First Nations -taistelijoita Louis Rielin ja Gabriel Dumontin johdolla valtasivat Hillyard Mitchellin omistaman kauppa-aseman l\xc3\xa4hell\xc3\xa4 Duck Lakea. Kanadan ratsupoliisin ylip\xc3\xa4\xc3\xa4llikk\xc3\xb6 Leif Crozier sai tiedon mahdollisesta valtauksesta ja l\xc3\xa4hetti pienen yksik\xc3\xb6n hankkimaan tarvikkeita ennen mahdollista valtausta. Saavuttuaan kauppa-asemalle he havaitsivat tulleensa my\xc3\xb6h\xc3\xa4ss\xc3\xa4 ja per\xc3\xa4\xc3\xa4ntyiv\xc3\xa4t takaisin Fort Carltonin linnoitukseen vihollisen suuren ylivoiman vuoksi. Crozier varusti suuremman joukon alueen poliiseista ja sotilaista, ja heill\xc3\xa4 oli mukanaan my\xc3\xb6s 7 paunan kaliiperinen kanuuna. M\xc3\xa9tisit tiesiv\xc3\xa4t sotilaiden tulosta, ja Dumont m\xc3\xa4\xc3\xa4r\xc3\xa4si joukot j\xc3\xa4rjestett\xc3\xa4v\xc3\xa4ksi noin 3,5 kilometrin p\xc3\xa4\xc3\xa4h\xc3\xa4n kauppa-asemasta.\n_START_SECTION_\nTaistelu\n_START_PARAGRAPH_\nJoukot kohtasivat seuraavana p\xc3\xa4iv\xc3\xa4n\xc3\xa4. Osapuolet kiisteliv\xc3\xa4t jonkin aikaa. Duck Laken taistelu alkoi lopulta ammuskelusta, mutta nyky\xc3\xa4\xc3\xa4n ei ole tiedossa, kumpi osapuoli aloitti ammuskelun. Kanadan joukut joutuivat pian alakynteen ja hajaantuivat mets\xc3\xa4\xc3\xa4n. Dumont haavoittui taistelussa ja h\xc3\xa4n luovutti komennon veljelleen \xc3\x89douardille. M\xc3\xa9tisit ryhtyiv\xc3\xa4t jahtaamaan pakenevia hallituksen joukkoja, mutta Riel kutsui heid\xc3\xa4t takaisin ja totesi riitt\xc3\xa4v\xc3\xa4sti verta vuodatetun, mik\xc3\xa4 todenn\xc3\xa4k\xc3\xb6isesti esti taistelun muuttumisen veril\xc3\xb6ylyksi. Ratsupoliisin joukot pakenivat takaisin Fort Carltonin linnoitukseen, jonka he tosin hylk\xc3\xa4siv\xc3\xa4t pari p\xc3\xa4iv\xc3\xa4\xc3\xa4 my\xc3\xb6hemmin ja per\xc3\xa4ytyiv\xc3\xa4t lopulta Prince Albertin kaupunkiin, jossa he pysyiv\xc3\xa4t Saskatchewanin kapinan loppuun saakka.'